### Resumé

En privat lodsejer har anmodet om at få udarbejdet en lokalplan for et område syd for [adresse] i Nr. August Knudsen. Området er præget af et kuperet terræn, der falder fra vest mod øst, og skaber en fin udsigt ud over det omkringliggende landskab. Formålet med lokalplanen er at give mulighed for opførelse af ca. 20 rækkehuse og kompaktparceller i en og to etager.
Det skal sikres, at lokalplanområdets bebyggelse så vidt muligt indpasses i terrænet, så byggeriet er med til at understrege terrænet, og udsigten til den omgivende natur bevares.

### Sagsfremstilling

**Lokalplanens indhold**

![Oversigtskort over lokalplanområdet](data:image/jpeg;base64...)

*Figur 1: Kort over lokalplanområdet*

*![Kort der viser fremtidig udnyttelse af lokalplanområdet](data:image/jpeg;base64...)*

*Figur 2: Fremtidig udnyttelse af lokalplanområdet*

Lokalplanområdet er ca. 1,5 ha og ligger syd for [adresse] i Nr. August Knudsen. Nord for [adresse] stiger terrænet, og her ligger en del ældre udstykninger. På sydsiden, hvor terrænet falder, domineres den vestlige del af landsbyen af en række nyere udstykninger. Ca. midt i Nr. August Knudsen ligger lokalplanområdet som dyrket mark og skaber et ”hul” i landsbystrukturen. Kommer man fra vest, er der fin udsigt ud over lokalplanområdet og det omkringliggende landskab mod sydøst. Vejskellet mod [adresse] er ubeplantet og skaber udsigt over området for de højereliggende boligområder mod nord. Lokalplanområdet er omkranset af høj beplantning langs alle de resterende skel. I nordvestligt hjørne ligger dog en ejendom afgrænset af almindelig hækbeplantning, med baghave mod lokalplanområdet. Langs det vestlige og sydlige skel findes et beskyttet dige.
Terrænet falder først let fra vest mod øst, inden faldet øges på den østligste halvdel, ned mod et regnvandsbassin lige uden for lokalplanafgrænsningens sydøstlige hjørne. I den vestlige ende af vejskellet mod [adresse] møder lokalplanområdet vejens terræn, mens det falder mod øst og skaber en skrænt. Her findes et busstoppested etableret med en støttemur.

En privat lodsejer har anmodet om at få udarbejdet en lokalplan, der giver mulighed for ca. 20 rækkehuse og/eller kompaktparceller i en og to etager. Højde, udformning og placering af boligerne på grunden skal tilpasses, så bebyggelsen falder naturligt ind i det eksisterende landsbymiljø og tilpasses landskabet, så terrænet bevares bedst muligt og udsigten sikres. Der må jf. kommuneplanrammen ikke etableres støjvold/støjvæg langs [adresse]. For at undgå støjgener i boligområdet holdes der derfor afstand til vejen, hvilket samtidig bidrager til at sikre udsigten.

**Særlige planmæssige forhold**

Håndtering af overfladevand mangler at blive afklaret, og der arbejdes fortsat med områdets arkitektur.

**Vurdering af afledte konsekvenser**

Der skal foretages en helhedsvurdering af boliglokalplanens afledte konsekvenser, herunder offentlige investeringer, for at sikre en byudvikling i balance. Det kan være i forhold til f.eks. skoler, institutioner, idræt, veje, stier og kollektiv trafik.

Notat for afledte konsekvenser er under udarbejdelse, og vil være klart ved behandling af lokalplanforslaget.

**Høringsperiode**

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner og otte uger for lokalplaner med tillæg med anvendelsesændringer eller nyudlæg.

Høringsperioden for lokalplanen vurderes til fire uger, da lokalplanen er af en karakter, med et geografisk anvendelsesområde, en kompleksitet og et omfang, hvor fire uger vurderes at være rimelig tid til inddragelsen af offentligheden. Men da der i høringsperioden er sommerferie, forlænges den til 6 uger.

**Overtagelsespligt/Frafaldserklæring**

Lokalplanområdet er privatejet og overføres fra land- til byzone. Det er aftalt med ejer, at der underskrives en frafaldserklæring.

### Klima og resiliensvurdering

Klima- og resiliensvurdering foretages i forbindelse med udarbejdelse af lokalplanforslaget, når der foreligger mere information.

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller,

**at** udarbejdelse af forslag til lokalplan nr. 1418 igangsættes og

**at** håndtering af overfladevand og områdets arkitektur afklares i forbindelse med lokalplanens udarbejdelse.

### Beslutning

Godkendt.